text: Slip robotterne fri
  09 november 2010 kl. 12.33
  Slip robotterne fri. Sådan lyder kampråbet hos civilt ulydige beboere på Plejecenter Præsthøjgården i Horsens.
  De er ikke særlig begejstrede for de 56 robotstøvsugere, som plejecentret har fået.
  Derfor bliver robotterne sluppet fri på gange og fællesarealer, så beboerne slipper for dem i deres egen bolig.
  - Vi ser af og til en ensom robot brumme rundt på gangene eller i et af opholdsrummene. Så har en af de ældre lukket robotten ud af sin lejlighed, siger Katrine Bundgård, der er projekt- og assisterende områdeleder.
  Hun tager oprøret mod ny teknik på plejecentret fra den humoristiske side.
  - De fleste beboere har trods alt taget godt imod de nye robotter, fortæller hun.
  
  Ugentlig støvsugning
  Robotterne støvsuger beboernes hjem en gang om ugen. Det tager ca. en time i lejligheder uden tæpper.
  Der har dog været visse begyndervanskeligheder.
  - Støvsugerne kan pludselig gå i stå. Og så tager det lidt tid at holde dem rene. Til gengæld er robotterne hurtige til deres arbejde, og kvaliteten af rengøringen er høj, siger Katrine Bundgaard.
  Inger Margrethe Bach på 85 år er én af de beboere, der lige skal vænne sig til robotten:
  - Jeg er nok gammeldags, men sådan en robotstøvsuger er ikke lige mig. Den virker kold. Men jeg er ikke bange for den, og med tiden skal jeg såmænd nok vænne mig til den, håber hun.
  Kommunen har også sat 30 robotstøvsugere ind på Plejehjemmet Klovenhøj i Brædstrup.
  